เอเอซีพีขนสารพัดกรมธรรม์ร่วมสัปดาห์ประกันภัย
เอเอซีพีขนกรมธรรม์ชำระเบี้ย 3 ปี จ่าย 2% ต่อปีร่วมงานสัปดาห์ประกันภัย
20 ก.ย. 2553

เอเอซีพีขนกรมธรรม์ชำระเบี้ย 3 ปี จ่าย 2% ต่อปีร่วมงานสัปดาห์ประกันภัย
นางสาวพัชรา ทวีชัยวัฒนะ รองกรรมการผู้จัดการใหญ่ฝ่ายบริหารการตลาดและสื่อสารองค์กร บริษัทอยุธยา อลิอันซ์ ซี.พี. ประกันชีวิต (เอเอซีพี) กล่าวว่า บริษัทฯ ได้ร่วมกิจกรรมโดยการออกบูธในงานสัปดาห์ประกันภัย ที่จัดโดยสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ทุกปี และปีนี้ได้นำแบบประกันยอดนิยมมานำเสนอ เพื่อเป็นทางเลือกที่เหมาะสมกับทุกจังหวะชีวิตของลูกค้าในการสร้างหลักประกันและความมั่นคงในชีวิต โดยเน้นแบบประกันประเภทออมทรัพย์ทั้งระยะสั้นและระยะยาว ได้แก่ อยุธยาทรัพย์เพิ่มพูน 10/3 [มีเงินปันผล] ชำระเบี้ยประกัน 3 ปี คุ้มครองชีวิต 10 ปี รับผลประโยชน์มากกว่าเพราะนอกจากเงินจ่ายคืนแน่นอน 2% ของเงินเอาประกันตั้งแต่สิ้นปีกรมธรรม์ที่ 1-9 และเงินครบกำหนดสัญญา 122% ของเงินเอาประกันแล้ว ยังได้รับเงินปันผลรายปีและเงินปันผลเมื่อครบกำหนดสัญญาอีกด้วย
นอกจากนี้ ยังมีแผนการออมเพื่ออนาคต มาย เซฟวิ่งส์ 12/7 ที่ได้รับความสนใจจากลูกค้ามานาน เป็นแผนการออมระยะยาว ชำระเบี้ยประกัน 7 ปี คุ้มครอง 12 ปี จุดเด่นอยู่ที่ผู้ทำประกันไม่ต้องตรวจสุขภาพและได้รับผลตอบแทนแน่นอน คือ เงินจ่ายคืน 14% ของเงินเอาประกันเมื่อสิ้นปีกรมธรรม์ที่ 7 และเงินครบกำหนดสัญญา 745% ของเงินเอาประกัน และอีกผลิตภัณฑ์เด่น คือ แผนการออมเพื่อการศึกษาของบุตร My Education ที่ช่วยวางแผนการออมเพื่อการศึกษาของบุตร เจาะกลุ่มครอบครัวคนรุ่นใหม่อายุ 30-45 ปี ที่ต้องการวางแผนอนาคตทางการศึกษาให้แก่บุตร จุดเด่นอยู่ที่เงินจ่ายคืนปีละ 2 ครั้ง คือทุกวันที่ 1 เม.ย.และ 1 ต.ค. ตลอดอายุสัญญา 20 ปี เริ่มตั้งแต่ปีกรมธรรม์ที่ 3 เป็นต้นไป
ทั้งนี้ บริษัทฯ ได้เตรียมกิจกรรมต่างๆ มากมาย ไว้ให้บริการแก่ลูกค้าและผู้สนใจ ได้แก่ บริการให้คำปรึกษาด้านการวางแผนการเงินด้วยแผนประกันชีวิตประเภทออมทรัพย์แบบต่างๆ บริการตรวจสุขภาพเบื้องต้นจากโรงพยาบาลที่ได้รับรางวัลจากงาน Hospital Service Awards เช่น โรงพยาบาลเปาโล โรงพยาบาลนนทเวช และโรงพยาบาลนครธน 
บริษัทฯ ได้จัดของรางวัลให้กับลูกค้าที่ซื้อประกันและชำระเบี้ยประกันภายในงาน ถึง 3 ชั้น ชั้นที่ 1 ได้แก่ กระเป๋าสุดเก๋ เมื่อชำระเบี้ยประกัน 15,000 บาท ตุ๊กตาแกละ เมื่อชำระเบี้ยประกัน 2.5 หมื่นบาท ตุ๊กตาหมี เมื่อชำระเบี้ยประกัน 5 หมื่นบาท และกระเป๋าเดินทางใบใหญ่เมื่อชำระเบี้ยประกัน 1 แสน บาท ชั้นที่ 2 ลุ้นรับโชคจากการจับสลาก TV LCD 26 นิ้ว 2 รางวัล และ ชุดโฮมเธียเตอร์ 3 รางวัล และชั้นที่ 3 เฉพาะลูกค้าที่ซื้อประกันในช่วง Happy Hour ยังจะได้รับตุ๊กตาหมีตัวใหญ่อีก 1 ตัว เรียกได้ว่ารับแล้วรับอีก เฉพาะงานนี้เท่านั้น